हर वर्ष 1 जनवरी के आगमन पर इस देश में 31 दिसम्बर की अर्धरात्रि में लोग जिस प्रकार नववर्ष मनाते हैं, वह हमारी पुरातन सभ्यता का अपमान है। पहले तो यह 1 जनवरी हमारा नववर्ष है ही नहीं और दूसरे इसे मनाने का ढंग पाश्चात्य सभ्यता की नकल पर है। दुर्भाग्य से हमने अपने संवत्सरों को त्याग कर इस पश्चिमी कैलेंडर को अपनाया है। हम यह भूल गए हैं कि हमारी सांस्कृतिक विरासत लाखों साल पुरानी और पाश्चात्य संस्कृति से हजारों गुना समृद्ध है। इसके बावजूद हम इसकी उपेक्षा कर रहे हैं। भारतीय तिथि-दिवस-मास वर्ष प्रणाली दुनिया की सर्वोत्तम वैज्ञानिक प्रणाली है। इस पर आधारित पंचांग ज्योतिष एवं खगोलविद्या के अनुपम उदाहरण हैं, जिस पर हर भारतीय को गर्व होना चाहिए।